Die wêreld in foto’s – 18 Desember 2017 | Maroela Media
Christian Kern (links), uitgaande kanselier van Oostenryk, skud blad met sy opvolger, Sebastian Kurz, ná die inhuldigingseremonie van die nuwe Oostenrykse regering in Wene, Oostenryk. (Foto: Ronald Zak, AP)
Ondersteuners van Indië se regerende Bharatiya Janata-party vier hul party se sege in die verkiesing van Gujurat se wetgewende vergadering in Gandhinagar, Indië. (Foto: Ajit Solanki, AP)
’n Vrou staan by haar winkel terwyl vulkaniese as deur die Berg Sinabung-vulkaan in Karo, Noord-Sumatera, Indonesië bars. Dié vulkaan is aktief sedert ’n onlangse uitbarsting in 2010. (Foto: Xinhua/Alberth Damanik)
Veiligheidsmagte by die toneel van ’n voorval tussen gewapende mans en veiligheidsmagte in Kabul, Afghanistan. Gewapende mans het op ’n halfklaargebou naby ’n intelligensie-opleidingsentrum losgebrand wat tot ’n skietgeveg gelei het. (Foto: Massoud Hossaini, AP)
Mense van die Dong-etniese groep dans gedurende die Sama-fees in die dorpie Sanbao Dong in China se Guizhou-provinsie. Sama is die naam van ’n heldin vanuit die Dong-mense se antieke samelewing. Dié fees word gehou ter herdenking van hul voorvaders. (Foto: Xinhua/Yang Ying)